b"\n_START_ARTICLE_\nCicle cel\xc2\xb7lular\n_START_PARAGRAPH_\nEl cicle cel\xc2\xb7lular \xc3\xa9s el proc\xc3\xa9s que segueix tota c\xc3\xa8l\xc2\xb7lula especialment en relaci\xc3\xb3 als seus processos de divisi\xc3\xb3 i proliferaci\xc3\xb3, aix\xc3\xad com els punts de control de pas a cada fase del cicle. Tota c\xc3\xa8l\xc2\xb7lula prov\xc3\xa9 de la divisi\xc3\xb3 d'una altra c\xc3\xa8l\xc2\xb7lula preexistent (Omnis cellulla e cellulla). Entre una divisi\xc3\xb3 i la seg\xc3\xbcent, la c\xc3\xa8l\xc2\xb7lula travessa una s\xc3\xa8rie d'etapes que formen el seu cicle cel\xc2\xb7lular. Tradicionalment es distingia entre un per\xc3\xadode de rep\xc3\xb2s o interfase, i un per\xc3\xadode de divisi\xc3\xb3 cel\xc2\xb7lular. Durant la interfase el nucli aparentment no presenta cap activitat, mentre que al per\xc3\xadode de divisi\xc3\xb3 pateix una s\xc3\xa8rie de transformacions f\xc3\xa0cilment observables amb el microscopi \xc3\xb2ptic._NEWLINE_La interfase \xc3\xa9s en realitat un per\xc3\xadode de gran activitat cel\xc2\xb7lular. La majoria del components cel\xc2\xb7lulars es formen cont\xc3\xadnuament durant la interfase a excepci\xc3\xb3 de l'ADN. La replicaci\xc3\xb3 d'ADN t\xc3\xa9 lloc en una fase limitada i concreta de la interfase que rep el nom de fase S (S = s\xc3\xadntesi). L'altra fase concreta del cicle cel\xc2\xb7lular \xc3\xa9s la de divisi\xc3\xb3 cel\xc2\xb7lular, f\xc3\xa0cilment observable al microscopi, i que inclou una divisi\xc3\xb3 nuclear (mitosi) i una divisi\xc3\xb3 citoplasm\xc3\xa0tica (citocinesi). Tota la fase de divisi\xc3\xb3 cel\xc2\xb7lular rep el nom de fase M (M = mit\xc3\xb2tica). Resten dos per\xc3\xadodes compresos entre la fase M i el comen\xc3\xa7ament de la s\xc3\xadntesi d'ADN que rep el nom de G1 (G = gap, en angl\xc3\xa8s separaci\xc3\xb3), i el per\xc3\xadode compr\xc3\xa9s entre la fi de la s\xc3\xadntesi d'ADN i la fase M seg\xc3\xbcent, que rep el nom de G2._NEWLINE_Aix\xc3\xad doncs, la interfase est\xc3\xa0 composta per fases G1, S i G2, i normalment representa el 90% del total del cicle cel\xc2\xb7lular. A les c\xc3\xa8l\xc2\xb7lules eucariotes amb divisi\xc3\xb3 cel\xc2\xb7lular r\xc3\xa0pida, la interfase dura unes 16-24 hores, mentre que la fase M \xc3\xbanicament 1 o 2 hores.\n_START_SECTION_\nFase G1\n_START_PARAGRAPH_\n\xc3\x89s una fase de creixement que s'inicia immediatament despr\xc3\xa9s de la divisi\xc3\xb3 cel\xc2\xb7lular. \xc3\x89s una etapa d'intensa activitat metab\xc3\xb2lica on els gens es transcriuen i es tradueixen per sintetitzar les prote\xc3\xafnes necess\xc3\xa0ries per al creixement cel\xc2\xb7lular. Acostuma a durar aproximadament 11 hores.\n_START_SECTION_\nFase S\n_START_PARAGRAPH_\nQuan la c\xc3\xa8l\xc2\xb7lula assoleix unes determinades dimensions, s'ha de preparar per a la seva divisi\xc3\xb3; per aix\xc3\xb2 duplica pr\xc3\xa8viament el seu contingut gen\xc3\xa8tic amb la finalitat que cada c\xc3\xa8l\xc2\xb7lula filla contingui una c\xc3\xb2pia id\xc3\xa8ntica del genoma (conjunt d'ADN de la c\xc3\xa8l\xc2\xb7lula). Aquesta \xc3\xa9s una fase de s\xc3\xadntesi i replicaci\xc3\xb3 de l'ADN i finalitza quan el contingut d'ADN del nucli s'ha duplicat. T\xc3\xa9 una durada aproximada de 8 hores.\n_START_SECTION_\nFase B3\n_START_PARAGRAPH_\nEn aquesta etapa, preparat\xc3\xb2ria per a la mitosi, es transcriuen i es tradueixen certs gens responsables de l'aparici\xc3\xb3 de les prote\xc3\xafnes necess\xc3\xa0ries per a la divisi\xc3\xb3 cel\xc2\xb7lular. T\xc3\xa9 una durada aproximada de 4 hores.\n_START_SECTION_\nFase M\n_START_PARAGRAPH_\n\xc3\x89s l'etapa final del cicle, quan les c\xc3\xa8l\xc2\xb7lules es divideixen i reparteixen equitativament el seu contingut nuclear (mitosi) i citoplasm\xc3\xa0tic (citocinesi) entre les dues c\xc3\xa8l\xc2\xb7lules filla. En primer lloc la cromatina que ha estat duplicada en la fase S es condensa i forma unes estructures - cromosomes- que han d'\xc3\xa9sser alineats separats i despla\xc3\xa7ats cap als extrems de la c\xc3\xa8l\xc2\xb7lula. En segon lloc, el citoplasma s'ha de segmentar de manera que asseguri que cada c\xc3\xa8l\xc2\xb7lula filla obtingui no solament un conjunt complet de cromosomes, sin\xc3\xb3 tamb\xc3\xa9 els elements i org\xc3\xa0nuls citoplasm\xc3\xa0tics.\n_START_SECTION_\nFase 23\n_START_PARAGRAPH_\nEn alguns casos, a partir de la fase M la c\xc3\xa8l\xc2\xb7lula pot entrar en una fase G0 durant la qual experimenta tota una s\xc3\xa8rie de transformacions que porten a la diferenciaci\xc3\xb3 cel\xc2\xb7lular, de manera que la c\xc3\xa8l\xc2\xb7lula s'especialitza i \xc3\xbanicament utilitza una part del seu genoma. En algunes c\xc3\xa8l\xc2\xb7lules molt especialitzades la diferenciaci\xc3\xb3 cel\xc2\xb7lular no permet que es tornin a dividir; en altres c\xc3\xa8l\xc2\xb7lules poden passar de G0 a G1 i dividir-se en ser correctament estimulades."